b'\n_START_ARTICLE_\nNauhakeraaminen kulttuuri\n_START_PARAGRAPH_\nNauhakeraaminen kulttuuri oli kivikautinen maanviljelykulttuuri Keski-Euroopassa. Se levitti maanviljely\xc3\xa4 Balkanilta Keski-Eurooppaan. Kulttuuri levisi Unkarin seuduilta Tonavaa pitkin Saksaan Reinille ja lopulta Pohjois-Ranskaan asti. Nauhakeraamiset ihmiset asuivat suurissa hirsist\xc3\xa4 tehdyiss\xc3\xa4 pitk\xc3\xa4taloissa, joissa karja ja monta perhett\xc3\xa4 asui saman katon alla. N\xc3\xa4ist\xc3\xa4 suurista taloista koostui eri kokoisia kyli\xc3\xa4. Maanviljely pohjautui vehn\xc3\xa4n ja ohran viljelyyn sek\xc3\xa4 sikojen ja karjan hoitoon. Yleens\xc3\xa4 nauhakeraamiset kyl\xc3\xa4t olivat linnoittamattomia, joitain linnoitettuja on l\xc3\xb6ydetty. Ne sijaitsivat l\xc3\xa4hes aina jokivarsilla, seuduilla joissa oli viljalle ravinteikasta l\xc3\xb6ssi\xc3\xa4.\n_START_SECTION_\nYleist\xc3\xa4\n_START_PARAGRAPH_\nNauhakeraaminen kulttuuri tunnetaan my\xc3\xb6s muun muassa nimill\xc3\xa4 Tonavan kulttuuri, varhaiset Tonavan maanviljelij\xc3\xa4t, saksaksi Bandkeramik, englantilaisella lyhenteell\xc3\xa4 LBK. Se oli kivikautinen, neoliittinen kulttuuri, jonka ihmiset eliv\xc3\xa4t karjanhoidolla ja maanviljelyll\xc3\xa4. Kulttuuri vallitsi Keski-Euroopassa jokien, muun muassa Tonavan ja Reinin varrella. Aikaisemmin uskottiin nauhakeraamisen maanviljelyn olleen kaskiviljely\xc3\xa4, nyky\xc3\xa4\xc3\xa4n tiedet\xc3\xa4\xc3\xa4n sen perustuneen pikemminkin ravinnerikkaisiin l\xc3\xb6ssimaihin. Niinp\xc3\xa4 nauhakeraaminen kulttuuri levisi alaviin jokilaaksoihin.\n_START_SECTION_\nViljely ja karjanhoito\n_START_PARAGRAPH_\nKotiel\xc3\xa4imin\xc3\xa4 oli koiria, lehmi\xc3\xa4, sikoja ja vuohia sek\xc3\xa4 lampaita. Lehm\xc3\xa4 ja sika olivat p\xc3\xa4\xc3\xa4asiallista karjaa, koska ne selvisiv\xc3\xa4t mets\xc3\xa4ss\xc3\xa4 vuohta ja lammasta paremmin._NEWLINE_L\xc3\xb6ssipitoisilla jokien tulvatasangoilla viljeltiin kuorettomia emmervehn\xc3\xa4\xc3\xa4, ja yksijyv\xc3\xa4vehn\xc3\xa4\xc3\xa4, ei kuorettomia tetraploideja niin kuin V\xc3\xa4limeren seuduilla. Pellot olivat melko pieni\xc3\xa4 tilkkuja, eiv\xc3\xa4tk\xc3\xa4 rasittaneet ymp\xc3\xa4rist\xc3\xb6\xc3\xa4. My\xc3\xb6s hernett\xc3\xa4 ja linssi\xc3\xa4 viljeltiin. Tosin n\xc3\xa4m\xc3\xa4 palkokasvit sopeutuivat vaikeammin kylm\xc3\xa4\xc3\xa4n. Ruis ja ohra olivat harvinaisia. Hamppua ja pellavaa viljeltiin my\xc3\xb6s. Mets\xc3\xa4stys tuotti my\xc3\xb6s merkitt\xc3\xa4v\xc3\xa4sti sy\xc3\xb6t\xc3\xa4v\xc3\xa4\xc3\xa4, tosin kuin Balkanin ja V\xc3\xa4limeren varhaisissa maanviljelyperinteiss\xc3\xa4._NEWLINE_Aiemmin ajateltiin nauhakeraamisen viljelyn olleen liikkuvaa kaskiviljely\xc3\xa4, nykyisin tiedet\xc3\xa4\xc3\xa4n ett\xc3\xa4 nauhakeraaminen viljely oli pysyv\xc3\xa4\xc3\xa4 viljely\xc3\xa4 ravinteikkaassa maaper\xc3\xa4ss\xc3\xa4.\n_START_SECTION_\nPitk\xc3\xa4talot\n_START_PARAGRAPH_\nTonavan seuduilla Bylanyssa asuttiin pitkiss\xc3\xa4 taloissa (hallitaloissa), jotka olivat monen perheen yhteisasuntoja, esimerkiksi 45 m pitki\xc3\xa4 ja 5,5\xe2\x80\x937 m leveit\xc3\xa4. Kattoa tuki kolme rinnakkaista pylv\xc3\xa4st\xc3\xa4, ja pylv\xc3\xa4iden v\xc3\xa4lit oli muurattu savella tai kuivettuneella lehm\xc3\xa4nlannalla vuorattua risupunosta, mit\xc3\xa4 kutsutaan englanniksi nimell\xc3\xa4 wattle and daub. Seinien rakentamisessa k\xc3\xa4ytettiin halkaistuja lankkujakin, jotka asteltiin pystysuoraan. Talojen pituus vaihteli, ja niiss\xc3\xa4 saattoi asua jopa 5 perhett\xc3\xa4 p\xc3\xa4\xc3\xa4tellen monista tulisijoista. Pitk\xc3\xa4taloissa saattoi olla yl\xc3\xa4kerta karjan rehuvarastoksi jne. Katto lienee ollut oljella p\xc3\xa4\xc3\xa4llystetty\xc3\xa4 risupunosta.\n_START_SECTION_\nAsutuskuviosta\n_START_PARAGRAPH_\nAikaisempien tutkimusten mukaan pitkist\xc3\xa4 taloista koostuvat kyl\xc3\xa4t olisivat olleet hyvin liikkuvia, toisten tutkimusten mukaan melko pysyvi\xc3\xa4.Jotkut kyl\xc3\xa4t pysyiv\xc3\xa4t paikoillaan 500 vuotta. Kyl\xc3\xa4t olivat kaukana toisistaan, ja v\xc3\xa4est\xc3\xb6nkasvu hidasta._NEWLINE_Tyypillisess\xc3\xa4 nauhakeraamisessa kyl\xc3\xa4ss\xc3\xa4 oli 12 taloa, pienempi\xc3\xa4 rakenteita ja kaivoja. Bylanyssa oli ainakin 6 ha asuttua, jossa rakennettiin eri aikoina 1000 taloa. Noin sukupolven v\xc3\xa4lein rakennettiin uudet talot muutaman sadan metrin p\xc3\xa4\xc3\xa4h\xc3\xa4n. Nelj\xc3\xa4n muuton j\xc3\xa4lkeen palattiin samalle tontille. Bylanyssa asuttiin noin 1000 vuotta. Kyl\xc3\xa4ss\xc3\xa4 asui 20 perhett\xc3\xa4, eli 40\xe2\x80\x9350 aikuista ja 150 lasta. Kyliss\xc3\xa4 saattoi olla 5\xe2\x80\x938 taloa, 20 metrin p\xc3\xa4\xc3\xa4ss\xc3\xa4 toisistaan._NEWLINE_Konigsh\xc3\xb6veniss\xc3\xa4 asutuskoko kasvoi maksimiinsa 11 sukupolvessa vuoteen 5050 eaa menness\xc3\xa4. Sill\xc3\xa4 paikalla asuttiin 300 vuotta, 13 sukupolven ajan. Asuinpisteet olivat kaikki melko l\xc3\xa4hell\xc3\xa4 vett\xc3\xa4, joka saattoi olla pieni joen sivihaara.\n_START_SECTION_\nHautaustavoista\n_START_PARAGRAPH_\nHaudoissa oli ruumishautaus tavallisin, polttohautaus yleistyi ajan mukana. Vain noin kolmasosassa haudoista oli hautalahjoja. Luultavasti nauhakeraamiset ihmiset palvoivat \xc3\xa4itijumalatarta. Id\xc3\xa4ss\xc3\xa4 haudattiin vainajia lattian alle 4000 eaa., mutta l\xc3\xa4nness\xc3\xa4 ilmestyiv\xc3\xa4t hautausmaat 5000 eaa. hautausmaissa oli sek\xc3\xa4 polttohautausta ett\xc3\xa4 ruumishautausta. Vain 30\xc2\xa0%:lla haudatuista oli lahjoja mukanaan. T\xc3\xa4m\xc3\xa4 saattaa kertoa jonkinlaisista arvoasteikoista, joiden luonnetta ei tunneta. Miesten mukana haudattiin piikiviesineit\xc3\xa4 ja kotiloita, joita k\xc3\xa4ytettiin rahana. Naisille pantiin hautaan lis\xc3\xa4ksi okras\xc3\xa4ili\xc3\xb6it\xc3\xa4 ja suurin osa haudoista l\xc3\xb6ytyneist\xc3\xa4 keramiikasta.\n_START_SECTION_\nV\xc3\xa4est\xc3\xb6st\xc3\xa4\n_START_PARAGRAPH_\nEi tiedet\xc3\xa4 mit\xc3\xa4 v\xc3\xa4est\xc3\xb6\xc3\xa4 nauhakeramiikkaa tuottaneet ihmiset olivat. Colin Renfrewin esitt\xc3\xa4m\xc3\xa4n teorian mukaan he olisivat olleet varhaisia indoeurooppalaisia. L\xc3\xa4hesk\xc3\xa4\xc3\xa4n kaikki arkeologit eiv\xc3\xa4t ole t\xc3\xa4t\xc3\xa4 mielt\xc3\xa4. Monien mielest\xc3\xa4 "nauhakeraamiset ihmiset" olivat ennen indoeurooppalaisia Euroopassa el\xc3\xa4neit\xc3\xa4 tai sinne saapuneita ihmisi\xc3\xa4. Nauhakeraamisia ihmisi\xc3\xa4 pidet\xc3\xa4\xc3\xa4n monesti paikallaan pysyneen\xc3\xa4 paleoliittisen Cro Magnon -v\xc3\xa4est\xc3\xb6n sivuhaarana. T\xc3\xa4ll\xc3\xb6in etel\xc3\xa4\xc3\xa4n Balkanille L\xc3\xa4hi-id\xc3\xa4st\xc3\xa4 saapunut maanviljelyv\xc3\xa4est\xc3\xb6 olisi aktivoinut maanviljelyn t\xc3\xa4ss\xc3\xa4 Keski-Euroopassa el\xc3\xa4neess\xc3\xa4 v\xc3\xa4est\xc3\xb6ss\xc3\xa4. Kuudella er\xc3\xa4\xc3\xa4st\xc3\xa4 nauhakeraamisesta paikasta l\xc3\xb6ydetyst\xc3\xa4 luurangosta on mtDNA-analyysin mukaan harvinaista mutaatiota N1a enemm\xc3\xa4n kuin paikallisella v\xc3\xa4est\xc3\xb6ll\xc3\xa4 nyky\xc3\xa4\xc3\xa4n. Osuus oli silloinkin 25\xc2\xa0% v\xc3\xa4est\xc3\xb6st\xc3\xa4. V\xc3\xa4est\xc3\xb6jen analysointia vaikeuttaa sekin, ett\xc3\xa4 nauhakeraamisessa kulttuurissa on voinut tapahtua paikallisten ja muualta tulleen v\xc3\xa4est\xc3\xb6n eriasteista sekoittumista.\n_START_SECTION_\nSekalaista kulttuuripiirteist\xc3\xa4\n_START_PARAGRAPH_\nBylanyn l\xc3\xa4hell\xc3\xa4 oli kaksi "rondelia", eli ympyr\xc3\xa4kaivantoa. Ympyr\xc3\xa4kaivannot ilmestyiv\xc3\xa4t my\xc3\xb6s Saksaan Langweileriin joskus sen 5300\xe2\x80\x934900 eaa. kest\xc3\xa4neen historian viimeisess\xc3\xa4 vaiheessa. Langweileriss\xc3\xa4 oli alussa vain pitk\xc3\xa4taloja, mutta keskisess\xc3\xa4 ja my\xc3\xb6hemm\xc3\xa4ss\xc3\xa4 vaiheessa esiintyi keskisuuria ja pieni\xc3\xa4 taloja. Useimmat talot olivat pisin sivu luoteesta kaakkoon ehk\xc3\xa4 jonkin uskomuksen takia. Varhaista nauhakeraamista ja Hinkelsteinin kulttuuria luonnehti "kenk\xc3\xa4lestikirves" jota parista kallol\xc3\xb6yd\xc3\xb6st\xc3\xa4 p\xc3\xa4\xc3\xa4tellen on k\xc3\xa4ytetty aseenakin.\n_START_SECTION_\nEdelt\xc3\xa4j\xc3\xa4t\n_START_PARAGRAPH_\nEnnen nauhakeraamista perinnett\xc3\xa4 noin 7000\xe2\x80\x936000 eaa Balkanin niemimaalla vaikutti kolme varhaista neoliittista ryhm\xc3\xa4\xc3\xa4. Noin 6500 eaa jako oli seuraava. L\xc3\xa4nness\xc3\xa4 Kroatian Salmatian rannikoilla oli V\xc3\xa4limeren ryhm\xc3\xa4, mm. Crvena Stijena-Smilcicin ryhm\xc3\xa4. Serbian seuduilla oli Keski-Balkanin ryhm\xc3\xa4 eli Starcevo I-K\xc3\xb6r\xc3\xb6s. Sen vaikutus ulottui Slavoniaan ja Etel\xc3\xa4-Unkariin asti. Romaniassa ja Bulgariassa taas vaikutti Balkanin-Anatolian ryhm\xc3\xa4. Se jakaantui Romanian Gura Bacuululin ja Bulgarian Karanovo I:n haaroihin. Romanian Gura Baciululin tyyppisen kulttuurin vaikutus ulottui Starcevon alueelle Serbiaan. Pohjois-Unkarissa, tulevalla varhaisella nauhakeraamisella alueella, oli viel\xc3\xa4 mesoliittinen mets\xc3\xa4styskulttuuri._NEWLINE_Maanviljelyn levi\xc3\xa4minen pys\xc3\xa4htyi Balkanin pohjoisosiin noin 6000 eaa alkaen noin 600 vuodeksi. Nauhakeraaminen perinne lienee syntynyt Unkarin ja Slovakian rajaseudulla ehk\xc3\xa4 jo noin 6000 eaa, viimeist\xc3\xa4\xc3\xa4n 5500 eaa._NEWLINE_Nauhakeramiikan syntyalueille n\xc3\xa4ytt\xc3\xa4\xc3\xa4 ulottuvan l\xc3\xa4nness\xc3\xa4 Etel\xc3\xa4-UnkariinStarcevon haara. Etel\xc3\xa4-Unkarissa Tonavalle ja varsinkin Tiszajoelle ulottui K\xc3\xb6r\xc3\xb6sin haara. Luoteis-Unkariin pohjoiselle Tiszajoelle ulottui Szatmarin haara. K\xc3\xa4yt\xc3\xa4nn\xc3\xb6ss\xc3\xa4 Starcevo, Cris ja K\xc3\xb6r\xc3\xb6s ovat sama asia.\n_START_SECTION_\nSynty\n_START_PARAGRAPH_\nNauhakeraaminen kulttuuri syntyi luultavasti jossain Unkarin-It\xc3\xa4vallan-Moravian tienoilla Tonavan-Tiszan varrella ehk\xc3\xa4 jo 5700 eaa. ellei aiemmin, mutta varmemmin viimeist\xc3\xa4\xc3\xa4n 5550 eaa. Kulttuuri alkoi M\xc3\xa4\xc3\xa4rin-B\xc3\xb6\xc3\xb6min-Unkarin tienoilta tiheimm\xc3\xa4lt\xc3\xa4 esiintymisalueeltaan Keski-Tonavalta. Kulttuurin varhainen ydinalue oli noin 5500 eaa L\xc3\xa4nsi-Unkarissa ja t\xc3\xa4h\xc3\xa4n rajoittuvissa Etel\xc3\xa4-Slovakian ja L\xc3\xa4nsi-It\xc3\xa4vallan alueissa. Siell\xc3\xa4 ovat nyky\xc3\xa4\xc3\xa4n Wien ja Budapest. Tonava tekee t\xc3\xa4ss\xc3\xa4 kohtaa ison mutkan etel\xc3\xa4\xc3\xa4n p\xc3\xa4in. Vaikutteet tulivat etel\xc3\xa4st\xc3\xa4 Balkanilta, jossa vallitsi neoliittinen maanviljelykulttuuri. Niinp\xc3\xa4 l\xc3\xa4ht\xc3\xb6kulttuuriksi on ehdotettu Star\xc4\x8devo-K\xc3\xb6r\xc3\xb6sin kulttuuria ja/tai Vin\xc4\x8dan kulttuuria._NEWLINE_Nauhakeramiikka alkoi ehk\xc3\xa4, kun Star\xc4\x8devon keramiikkaan maalattuja koristekuvioita alettiin piirt\xc3\xa4\xc3\xa4 saviastioihin uurteiksi. Lis\xc3\xa4ksi n\xc3\xa4it\xc3\xa4 kuvioita tyyliteltiin. Uurteet piirrettiin monesti parittain rajaamaan nauhamainen alue, joka saatettiin lis\xc3\xa4ksi viel\xc3\xa4 koristella painantein. Astia j\xc3\xa4tettiin maalaamatta. N\xc3\xa4in vaikutelma oli monesti nauhoin koristeltu astia._NEWLINE_Monien tutkijoiden mielest\xc3\xa4 nauhakeramiikka syntyi Tiszajoella. Nauhakeraamisen perinteen syntyyn ja/tai levi\xc3\xa4miseen on saattanut liitty\xc3\xa4 neoliittisen tulokasv\xc3\xa4est\xc3\xb6n sekoittuminen paikalliseen mesoliittiseen mets\xc3\xa4st\xc3\xa4j\xc3\xa4-ker\xc3\xa4ilij\xc3\xa4v\xc3\xa4est\xc3\xb6\xc3\xb6n. Geenitutkimusten mukaan nauhakeraaminen perinne j\xc3\xa4tti vain pienen j\xc3\xa4ljen Euroopan geeniperint\xc3\xb6\xc3\xb6n. T\xc3\xa4ll\xc3\xb6in suurin osa nauhakeraamisesta v\xc3\xa4est\xc3\xb6st\xc3\xa4 olisi ollut alkujaan paikallisia ihmisi\xc3\xa4, ei Balkanilta tulleita muuttajia._NEWLINE_Ensimm\xc3\xa4inen t\xc3\xa4ysin kehittynyt nauhakeramiikka l\xc3\xb6ydet\xc3\xa4\xc3\xa4n L\xc3\xa4nsi-Unkarista, It\xc3\xa4vallasta ja Saksasta 5750\xe2\x80\x935500 kalenterivuotta eaa. V\xc3\xa4itet\xc3\xa4\xc3\xa4n ensimm\xc3\xa4isen nauhakeramiikan esiintyneen Unkarissa 5700 eaa. Varhemmin nauhakeramiikka tavataan it\xc3\xa4vallassa 5550 eaa. Jotkut toiset l\xc3\xa4hteet v\xc3\xa4itt\xc3\xa4v\xc3\xa4t ett\xc3\xa4 ensimm\xc3\xa4inen nauhakeramiikka olisi ollut Serbiassa Starcevon alueella (jossain Belgradin l\xc3\xa4hist\xc3\xb6ll\xc3\xa4._NEWLINE_It\xc3\xa4vallasta hieman Wienist\xc3\xa4 etel\xc3\xa4\xc3\xa4n Brunn am Gebirgess\xc3\xa4 on l\xc3\xb6ydetty ajalta 5550\xe2\x80\x935200 eaa. asteittainen siirtym\xc3\xa4 Starcevon kulttuurista nauhakeraamiseen. Alemmissa kerrostumissa n\xc3\xa4kyy L\xc3\xa4nsi-Unkarista Balatonj\xc3\xa4rven l\xc3\xa4helt\xc3\xa4 tuodusta kivest\xc3\xa4 tehtyj\xc3\xa4 ty\xc3\xb6kaluja, ja Star\xc4\x8devon tyylist\xc3\xa4 maalaamatonta keramiikkaa. Ajan mukana LBK-tyylinen keramiikka lis\xc3\xa4\xc3\xa4ntyi yhdess\xc3\xa4 karjanhoidon kanssa, ja Unkarista tuodut kivity\xc3\xb6kalut v\xc3\xa4heniv\xc3\xa4t._NEWLINE_Nauhakeraamisten l\xc3\xb6yt\xc3\xb6paikkojen tarkka ajoitus tuottaa ongelmia, koska k\xc3\xa4yt\xc3\xb6ss\xc3\xa4 on monestikin vain ep\xc3\xa4tarkka radiohiiliajoitus.  T\xc3\xa4m\xc3\xa4 kulttuuri oli saapunut Kaakkois-Unkariin jo 6100\xe2\x80\x936000 eaa. T\xc3\xa4m\xc3\xa4n mukaan Starcevo-K\xc3\xb6r\xc3\xb6sin balkanilaisen kulttuurin ja nauhakeramiikan v\xc3\xa4lill\xc3\xa4 on l\xc3\xb6yd\xc3\xb6iss\xc3\xa4 300\xe2\x80\x93500 vuoden aukko. Mutta K\xc3\xb6r\xc3\xb6sin alueelle tulk my\xc3\xb6hemmin AVK, ei nauhakeramiikka. Onpa nauhakeramiikan synnytt\xc3\xa4j\xc3\xa4ksi v\xc3\xa4itetty K\xc3\xb6r\xc3\xb6si\xc3\xa4 idemp\xc3\xa4n\xc3\xa4 ollutta Szatmarin ryhm\xc3\xa4\xc3\xa4, joka oli kehittynyt K\xc3\xb6r\xc3\xb6s\xc3\xb6sist\xc3\xa4._NEWLINE_Kulttuuri alkoi levit\xc3\xa4 noin 5700, viimeist\xc3\xa4\xc3\xa4n 5500 eaa. alkaen Unkarista Tonavaa pitkin Reinille viljavissa l\xc3\xb6ssirikkaissa jokilaaksoissa, v\xc3\xa4ltt\xc3\xa4en mesoliittisten kulttuurien asuinalueita.\n_START_SECTION_\nLevi\xc3\xa4minen\n_START_PARAGRAPH_\nKulttuurin levi\xc3\xa4mist\xc3\xa4 ruokki joko v\xc3\xa4est\xc3\xb6nkasvu tai ihmisten halu hyl\xc3\xa4t\xc3\xa4 tietyn ajan kuluttua vanhat, lahoavat asumukset, tai halu hyl\xc3\xa4t\xc3\xa4 vanhat talot uskomuksien m\xc3\xa4\xc3\xa4r\xc3\xa4\xc3\xa4min\xc3\xa4 tietyin v\xc3\xa4liajoin. Kulttuuri alkoi levit\xc3\xa4 It\xc3\xa4-Euroopasta Unkarin seuduilta kohti pohjoista ja l\xc3\xa4ntt\xc3\xa4 noin 5700\xe2\x80\x935500 eaa alkaen. T\xc3\xa4ll\xc3\xb6in noin 5600 eaa alkoi nauhakeramiikan ensimm\xc3\xa4inen vaihe. Se levisi Tonavaa pitkin yl\xc3\xb6s, ja my\xc3\xb6s pohjoiseen Etel\xc3\xa4-Puolaan noin 5300 eaa menness\xc3\xa4. Nauhakeramiikan varhainen nopea levi\xc3\xa4minen Tonavaa pitkin l\xc3\xa4nteen etel\xc3\xa4iselle Reinille tapahtui luultavasti 5500\xe2\x80\x935400 eaa, Pohjois-Reinille ja Pohjois-Ranskaan my\xc3\xb6hemmin. Toisten tietojen mukaan t\xc3\xa4m\xc3\xa4 levi\xc3\xa4minen olisi tapahtunut hieman my\xc3\xb6hemmin, noin 5300\xe2\x80\x935000 eaa_NEWLINE_Ensi vaiheessaan noin 5600\xe2\x80\x935200 eaa nauhakeramiikka levisi Unkarista Etel\xc3\xa4-Saksaan ja it\xc3\xa4\xc3\xa4n p\xc3\xa4in Etel\xc3\xa4-Puolaan. It\xc3\xa4iseen Unkariin kehittyi nauhakeramiikan kanssa kilpaileva AVK ehk\xc3\xa4 K\xc3\xb6r\xc3\xb6s-Szatmarin ryhm\xc3\xa4st\xc3\xa4 noin 5300 kalenterivuotta sitten. Noin 5200 eaa alkaen oli nauhakeramiikan toinen vaihe, jolloin kulttuuri levisi l\xc3\xa4ntisimp\xc3\xa4\xc3\xa4n Saksaan Reinille ja Pohjois-Ranskaan. Idemp\xc3\xa4n\xc3\xa4 kulttuuri levisi Keski-Puolaan ja Pohjois-Romaniaan asti._NEWLINE_Ehk\xc3\xa4 noin 360 vuodessa nauhakeraaminen kulttuuri oli levinnyt noin 4 km:n vuosivauhtia Unkarista Belgiaan asti vuoteen 5000 eaa. menness\xc3\xa4. Levi\xc3\xa4minen saattoi tapahtua Pariisin altaaseen asti jopa 200 vuodessa. Joka tapauksessa kulttuuri levisi synnytty\xc3\xa4\xc3\xa4n laajalle alueelle parissa-muutamassa sadassa vuodessa. Nauhakeraaminen kulttuuri oli melko yhten\xc3\xa4inen Unkarista Alankomaihin ja se synnytti kiinte\xc3\xa4n asutuksen Keski-Eurooppaan 15 sukupolvessa. _NEWLINE_Er\xc3\xa4\xc3\xa4n n\xc3\xa4kemyksen mukaan nauhakeraaminen kulttuuri oli ainakin varhaisvaiheessaan l\xc3\xb6ssikyli\xc3\xa4, joiden kulttuuria luonnehti ihmisten asuminen pitkiss\xc3\xa4 taloissa. T\xc3\xa4m\xc3\xa4 alue ulottui Etel\xc3\xa4-Reinille asti. Niin sanotulla siirtym\xc3\xa4vy\xc3\xb6hykkeell\xc3\xa4 jossa oli my\xc3\xb6h\xc3\xa4ist\xc3\xa4 nauhakeraamista perinnett\xc3\xa4, rakennettiin suuria kuolleiden taloja varhaista nauhakeramiikkaa j\xc3\xa4ljitellen. Alue ulottui suureen osaan Ranskaa., Pohjois-Saksaan ja Pohjois-Puolaan ja Kaakkois-Englantiinkin._NEWLINE_Viel\xc3\xa4 kauempana Bretagnen rannikoilla, Portugalissa ja Britteinsaarilla ja Tanskassa oli ympyr\xc3\xa4rakenteiden luonnehtima megaliittikulttuuri. T\xc3\xa4nne ei edellinen kulttuuri ehtinyt levit\xc3\xa4 ja kulttuurissa oli monia mesoliittisen perinteen piirteit\xc3\xa4. Nauhakeraamisen v\xc3\xa4est\xc3\xb6n geeneiss\xc3\xa4 oli melko runsaasti L\xc3\xa4hi-id\xc3\xa4n ja Turkin neoliittisen v\xc3\xa4est\xc3\xb6n geenej\xc3\xa4, muttei niin paljon kuin Makedonian ja Kreikan seuduilla. Ainakaan Erteb\xc3\xb6llen kulttuuri ei k\xc3\xa4ynyt s\xc3\xa4\xc3\xa4nn\xc3\xb6llist\xc3\xa4 kauppaa nauhakeraamisten ihmisten kanssa. Vasta nauhakeramiikan johdannainen TRB toi viljelyn sinne noin 4500 eaa alkaen.\n_START_SECTION_\nAlue\n_START_PARAGRAPH_\nNauhakeraamisen kulttuurin painopisteet olivat keskisell\xc3\xa4 Tonavalla, ylemm\xc3\xa4ll\xc3\xa4 ja keskisell\xc3\xa4 Elbell\xc3\xa4 ja ylemm\xc3\xa4ll\xc3\xa4 ja keskisell\xc3\xa4 Reinill\xc3\xa4. Kulttuuri levisi my\xc3\xb6s muun muassa Oderjoelle ja Vistulajoelle Puolassa, ja lopulta Seine-Oisejoelle Pariisin altaaseen. Id\xc3\xa4ss\xc3\xa4 kulttuuri ulottui ylemm\xc3\xa4lle Dnjestrjoelle ja l\xc3\xa4ntiselle Bugjoelle. Sielt\xc3\xa4 kulttuuri koukkasi Karpaattien ymp\xc3\xa4ri etel\xc3\xa4\xc3\xa4n Keski-Dnjestrille it\xc3\xa4iseen Romaniaan. Kulttuuri j\xc3\xa4i sis\xc3\xa4maahan, eik\xc3\xa4 levinnyt esimerkiksi Saksan ja Puolan rannikolle, tai Romaniassa Mustanmeren rannikoille. Saksan pohjoisrannikolle oli mesoliittisia mets\xc3\xa4st\xc3\xa4ji\xc3\xa4. Oderin ja Vistulan suistossa oli tosin jonkin verran nauhakeraamista asutusta.\n_START_SECTION_\nLoppuvaihe\n_START_PARAGRAPH_\nNauhakeraamisen kulttuurin ja aiemman mesoliittisen kulttuurin l\xc3\xb6yt\xc3\xb6paikkojen v\xc3\xa4lill\xc3\xa4 on selv\xc3\xa4 raja It\xc3\xa4-Belgiassa Liegen ja Maastrichtin seuduilla Meusen laaksossa. Nauhakeraamiset paikat ovat kaikki viljelyn kannalta ravinteikkaalla l\xc3\xb6ssialueella. Monesti nauhakeraamista kulttuuria pidet\xc3\xa4\xc3\xa4n rauhanomaisena. Mutta saattoi olla niinkin ett\xc3\xa4 kylien v\xc3\xa4lill\xc3\xa4 oli keskin\xc3\xa4isi\xc3\xa4 sotia. Lis\xc3\xa4ksi nauhakeramiikan malko levi\xc3\xa4minen monille mesoliittisen kulttuurin alueille niin ett\xc3\xa4 n\xc3\xa4m\xc3\xa4 n\xc3\xa4ytt\xc3\xa4v\xc3\xa4t h\xc3\xa4vi\xc3\xa4v\xc3\xa4n tukee ajatusta jonkinlaisesta sotaisesta levitt\xc3\xa4ytymisest\xc3\xa4. Toisaalta mesoliittiset ja nauhakeraamiset asuinpaikat olivat monesti laajassa mittakaavassa lomittain kuin tilkkut\xc3\xa4kkin\xc3\xa4._NEWLINE_Noin 5300\xe2\x80\x935000 eaa. Flomborn-vaiheessa kulttuuri oli levinnyt Alankomaihin ja Etel\xc3\xa4-Puolaan. T\xc3\xa4lle vaiheelle olivat ominaisia V:n muotoiset kaivannot, jotka sulkivat sis\xc3\xa4\xc3\xa4ns\xc3\xa4 muutaman pitk\xc3\xa4talon. N\xc3\xa4it\xc3\xa4 kaivantoja saattoi olla monta sis\xc3\xa4kk\xc3\xa4in, niill\xc3\xa4 oli joko linnoittamiseen liittyv\xc3\xa4 tai rituaalinen tarkoitus.  Er\xc3\xa4s ympyr\xc3\xa4nmuotoinen kaivanto rakennettiin Herxheimiin. Se oli melko soikea, l\xc3\xa4pimitat 300x230 metri\xc3\xa4, ja ala 5\xe2\x80\x936 hehtaaria. Kaivannon keskustassa oli asutus, ja itse kaivannosta on l\xc3\xb6ydetty luurankoja, joiden rikotut kallot viittaavat siihen ett\xc3\xa4 paikalla olisi taisteltu. Nauhakeramiikan lopussa havaitaan yh\xc3\xa4 enemm\xc3\xa4n linnoittamista ja eri nauhakeraamisten kulttuurien eriytymist\xc3\xa4. My\xc3\xb6s It\xc3\xa4vallan Aspann-Schletzist\xc3\xa4 on l\xc3\xb6ydetty soikion muotoinen kaivanto ja vanha kaivo, ja merkkej\xc3\xa4 taisteluista noin ajalta 5000 eaa._NEWLINE_T\xc3\xa4m\xc3\xa4n kulttuurin ihmiset eiv\xc3\xa4t liene rakentaneet temppeleit\xc3\xa4 ja linnoituksia. Poikkeus t\xc3\xa4st\xc3\xa4 ovat 4800\xe2\x80\x934600 eaa. Saksassa, It\xc3\xa4vallassa, T\xc5\xa1ekiss\xc3\xa4 ja Slovakiassa rakennetut ympyr\xc3\xa4kaivannot. N\xc3\xa4m\xc3\xa4 kuuluvat jo t\xc3\xa4m\xc3\xa4n keramiikan my\xc3\xb6h\xc3\xa4iseen vaiheeseen. Noin 5000 eaa. alkuvaiheen nauhakeraaminen kulttuuri jakautui paikallisiin perinteisin, muun muassa Lengyelin kulttuuriksi. V\xc3\xa4lill\xc3\xa4 5000\xe2\x80\x934400 keksineoliittisella ajalla nousivat Saksassa ensin Hinkelstein, sitten Grossgartach ja Stichbanndkeramik, R\xc3\xb6ssenin kulttuuri ja lopulta Bischemim._NEWLINE_Nauhakeraamista vaihetta seurasi 4500 eaa. samankaltainen maalatun keramiikan aalto, jossa oli it\xc3\xa4isi\xc3\xa4 vaikutteita. Joidenkin mukaan maalatun keramiikan olisi tuonut Balkanille Turkista muuttanut uusi kansa, pelasgit. Nauhakeramiikkaa oli viel\xc3\xa4 4100 eaa. Belgiassa. Nauhakeramiikka ei sekoittunut paikallisin perinteisin, paitsi ehk\xc3\xa4 l\xc3\xa4nness\xc3\xa4 ja pohjoisessa.\n_START_SECTION_\nStichbandkeramik\n_START_PARAGRAPH_\nStichbandkeramik (lyhennet\xc3\xa4\xc3\xa4n. STK) eli engl Stroke-ornamented ware, "viivaornamenttikeramiikka" oli yhten\xc3\xa4inen keramiikkatyyli, joka vallitsi noin 4800\xe2\x80\x934200 eaa. Se tuli varhaisen nauhakeramiikan j\xc3\xa4lkeen. Saksassa. Kulttuuri vastaa Tonava Ib tai Tonava II-vaihetta. T\xc3\xa4m\xc3\xa4 ja Notenkopfkeramik ovat saaneet alkunsa Keski-Tonavalta. Kulttuuri levisi Keski-Saksasta it\xc3\xa4isen Hartz-vuoriston tienoilta. T\xc3\xa4ss\xc3\xa4 kulttuurissa syntyi trapetsinmuotoinen pitk\xc3\xa4talo, joka levisi moniin my\xc3\xb6hempiin kulttuureihin. Kulttuuri suosi polttohautausta. Gosekista Berliinist\xc3\xa4 etel\xc3\xa4\xc3\xa4n on l\xc3\xb6ydetty kaksinkertainen paalukeh\xc3\xa4, joka muistuttaa rengaskaivantoineen ja portteineen et\xc3\xa4isesti Stonehengen kiviympyr\xc3\xa4\xc3\xa4. Se olisi silloin ajallisesti Stonehengen puinen edelt\xc3\xa4j\xc3\xa4. T\xc3\xa4m\xc3\xa4 kulttuuri levisi aiemman nauhakeramiikan alueelle. Stichbandkeramikin j\xc3\xa4lkeen tulivat R\xc3\xb6ssenin ja Lengyelin kulttuurit.\n_START_SECTION_\nIt\xc3\xa4inen nauhakeramiikka\n_START_PARAGRAPH_\nIt\xc3\xa4inen nauhakeraaminen kulttuuri eli B\xc3\xbckkin kulttuuri oli l\xc3\xa4ntisill\xc3\xa4 Karpaateilla B\xc3\xbckkin vuorilla ja Unkarissa Tiszajoen altaassa It\xc3\xa4-Unkarissa. Kulttuuri n\xc3\xa4ytt\xc3\xa4\xc3\xa4 olleen aluetta alun perin j\xc3\xa4\xc3\xa4kauden j\xc3\xa4lkeen asuttaneiden mets\xc3\xa4st\xc3\xa4jien, Cro-Magnonin ihmisten, luoma kaskiviljely-maanviljelykulttuuri. Alkuper\xc3\xa4inen mesoliittinen Szatmarin kultturi sai keramiikkan etel\xc3\xa4n Starcevon kulttuurista noin 5500 eaa., ja Starcevon vaikutteita sai my\xc3\xb6s Tizadobin kulttuuri 5200\xe2\x80\x935000 eaa. Etel\xc3\xa4inen Starcevon kulttuuri joutui nauhakeramiikan piiriin 5000 eaa., mik\xc3\xa4 vaikutti Unkarin alueen kulttuuriin. B\xc3\xbckkin keramiikka oli monimuotoista ja hienosti tehty\xc3\xa4 ja vuorialueelta louhittiin obsidiaania kivity\xc3\xb6kalujen raaka-aineeksi.'